b'\n_START_ARTICLE_\nZa\xc5\xa1\xc4\x8dita po izpostavitvi\n_START_PARAGRAPH_\nZa\xc5\xa1\xc4\x8dita po izpostavitvi ali postekspozicijska profilaksa (PEP) pomeni kratkotrajno zdravljenje, ki se uvede \xc4\x8dim prej po visoko tvegani izpostavitvi osebe povzro\xc4\x8ditelju bolezni (na primer pri vbodu zdravstvenega delavca z iglo, tveganem spolnem odnosu ...), kot so virusi HIV, VHB ali VHC. Namen za\xc5\xa1\xc4\x8dite po izpostavitvi je zmanj\xc5\xa1anje tveganja za oku\xc5\xbebo.\n_START_SECTION_\nSteklina\n_START_PARAGRAPH_\nPri visoko tvegani izpostavljenosti steklini (\xc4\x8de stekla \xc5\xbeival osebo ugrizne ali popraska ali \xc4\x8de slina stekle \xc5\xbeivali pride v stik s sluznico prizadetega) je priporo\xc4\x8dena za\xc5\xa1\xc4\x8dita po izpostavitvi, ki zajema o\xc4\x8di\xc5\xa1\xc4\x8denje rane, pasivno imunizacijo z imunoglobulini stekline ter cepljenje.\n_START_SECTION_\nTetanus\n_START_PARAGRAPH_\nPo po\xc5\xa1kodbi, ki za bolnika pomeni tveganje za oku\xc5\xbebo s tetanusom, je na\xc4\x8din za\xc5\xa1\xc4\x8dite po izpostavitvi odvisen od rane in od cepilnega stanja bolnika, torej prejetja odmerkov cepiva v preteklosti. Pri bolniku, ki ima manj\xc5\xa1o rano z majhnim tveganjem za oku\xc5\xbebo s tetanusom, vendar v preteklosti \xc5\xa1e ni bil dele\xc5\xbeen popolnega re\xc5\xbeima cepljenja (vsaj treh odmerkov), je priporo\xc4\x8dljivo, da je bolnik po nezgodi cepljen do polnega bazi\xc4\x8dnega cepljenja. \xc4\x8cetudi je bolnik v preteklosti prejel vsaj tri odmerke cepiva, se priporo\xc4\x8da aplikacija po\xc5\xbeivitvenega odmerka, \xc4\x8de je od zadnjega odmerka preteklo ve\xc4\x8d kot 10 let. Pri ranah z ve\xc4\x8djim tveganjem za oku\xc5\xbebo pa je priporo\xc4\x8dena poleg cepljenja (do polnega bazi\xc4\x8dnega cepljenja s tremi odmerki oziroma aplikacije po\xc5\xbeivitvenega odmerka, \xc4\x8de je od zadnjega odmerka preteklo ve\xc4\x8d kot 10 let) tudi aplikacija tetanusnega imunoglobulina, \xc4\x8de bolnik ni prejel v preteklosti popolnega re\xc5\xbeima cepljenja.\n_START_SECTION_\nVHB\n_START_PARAGRAPH_\nZa prepre\xc4\x8devanje prenosa oku\xc5\xbebe z virusom hepatitisa B je na voljo za\xc5\xa1\xc4\x8dita po izpostavitvi s cepivom proti hepatitisu B in hiperimunskim gabaglobulinom B.\n_START_SECTION_\nVHC\n_START_PARAGRAPH_\nPri izpostavljenosti oku\xc5\xbebi z virusom hepatitisa C za zdaj \xc5\xa1e ni na voljo u\xc4\x8dinkovita za\xc5\xa1\xc4\x8dita v obliki imunoglobulinov ali protivirusnih u\xc4\x8dinkovin. Zato priporo\xc4\x8dila ne navajajo za\xc5\xa1\xc4\x8dite po izpostavitvi z imuglobulini ali zdravili, temve\xc4\x8d le testiranje izvorne osebe in \xc4\x8de je le-ta aktivni prena\xc5\xa1alec virusa oziroma \xc4\x8de njenega statusa ni mogo\xc4\x8de ugotoviti, je treba prizadeto osebo spremljati in ustrezno zdraviti, \xc4\x8de se oku\xc5\xbeba pojavi.'